Den prioritering af arbejdet i Skat er siden blevet kritiseret skarpt fra mange sider, fordi det tilsyneladende er lykkedes for udenlandske svindlere at udnytte den mangelfulde kontrolindsats til at hente 12,3 mia. kr., som de ikke havde krav på.

Sagen blev meldt til politiet, der stadig efterforsker sagen, hvor den britiske forretningsmand Sanjay Shah, er udpeget som den hovedmistænkte.

Læs også : Sigtet skattemedarbejder sad mutters alene med milliardudbetalinger

I samme omgang satte man også alle udbetalinger til udenlandske aktionærer i bero for at sikre sig mod nye svindelsager. Den pause betød i første omgang, at Skat, ifølge Jim Sørensen, undgik at blive franarret yderligere 900 mio. kr.

Også Skat erkender, at kontrollen med hvem, der havde krav på at få refunderet den danske udbytteskat, har været for ringe.

- Det er der ingen tvivl om. Der har både været alt for få medarbejdere på. De har også haft de helt forkerte kompetencer. Det skulle have været kontrolmedarbejdere, der havde siddet på det her sager. For det kræver faktisk, at man reviderer de her sager, det kræver at man får indhentet dokumentation for, hvem der ejer aktierne og hvem der skulle have pengene udbetalt, siger Jim Sørensen.